《送张尚宝谪淮南转运》
明代·皇甫汸

繁华自昔数扬州，君去无嗟夺凤游。
试访名花吊隋苑，好攀丛桂对淮流。
河桥月上开官舍，海县潮回放客舟。
年少辟疆犹作吏，功成谁复念留侯。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。